**ПРИЛОГ бр.1**

**СТАНДАРДНИ ДОГОВОРНИ КЛАУЗУЛИ**

**ДЕЛ I**

***Клаузула 1***

***Цел и опсег***

1. Целта на овие стандардни договорни клаузули (Клаузули) е да се обезбеди усогласеност со одредбите од членот 32 ставови (3) и (4) од Законот за заштита на личните податоци („Службен весник на Република Северна Македонија“ бр.42/20) (ЗЗЛП).
2. Контролорите и обработувачите наведени во Анекс бр.1 се согласија на овие Клаузули со цел да се обезбеди усогласеност со членот 32 ставови (3) и (4) од ЗЗЛП.
3. Овие Клаузули се однесуваат на обработката на личните податоци како што е наведено во Анекс бр.2.
4. Анексите од бр.1 до бр.4 се составен дел на овие Клаузули.
5. Овие Клаузули не се во спротивност со обврските предвидени за контролорот според одредбите на ЗЗЛП.
6. Овие Клаузули сами по себе не обезбедуваат усогласеност со обврските поврзани со преносот на личните податоци според одредбите од Главата V од ЗЗЛП.

***Клаузула 2***

***Непроменливост на клаузулите***

1. Контролорот и обработувачот (Договорни страни) се обврзуваат да не ги менуваат Клаузулите, освен за додавање на информации во Анексите или за ажурирање на информациите во нив.
2. Ова не ги спречува Договорните страни да ги вклучат стандардните договорни клаузули утврдени во овие Клаузули во поширок договор или да додадат други клаузули или дополнителни заштитни мерки под услов тие да не се директно или индиректно во спротивност со Клаузулите или со нив да се повредуваат основните права или слободи на субјектите на лични податоци.

***Клаузула 3***

***Толкување***

1. Кога овие Клаузули ги користат изразите дефинирани во ЗЗЛП, тие го имаат истото значење како и во ЗЗЛП.
2. Овие Клаузули се читаат и толкуваат во смисла на одредбите од ЗЗЛП.
3. Овие Клаузули нема да се толкуваат на начин што е во спротивност со правата и обврските предвидени со ЗЗЛП или на начин што ги повредува основните права или слободи на субјектите на личните податоци.

***Клаузула 4***

***Хиерархија***

Во случај на противречност помеѓу овие Клаузули и одредбите на склучените договори помеѓу Договорните страни, кои што постоеле во времето кога овие Клаузули се договорени или склучени после ова, овие Клаузули ќе имаат предност.

***Клаузула 5 - (незадолжителна клаузула)***

***Клаузула за пристапување***

1. Секој субјект што не е Договорна страна на овие Клаузули може да пристапи кон овие Клаузули во кое било време како контролор или обработувач со пополнување на Анексите и потпишување на Анекс бр.1, а по согласување на сите Договорни страни.
2. Откако Анексите од точката 1 на оваа Клаузула се завршени и потпишани, субјектот што пристапува ќе се третира како Договорна страна на овие Клаузули и ќе има права и обврски на контролор или обработувач, во согласност со неговото назначување во Анексот бр.1.
3. Субјектот што пристапува нема да има права или обврски што произлегуваат од овие Клаузули за периодот пред да стане Договорна страна.

ДЕЛ II

**ОБВРСКИ НА ДОГОВОРНИТЕ СТРАНИ**

***Клаузула 6***

***Опис на обработката/ите***

Деталите за операциите за обработка, особено категориите на лични податоци и целите на обработката за кои се обработуваат личните податоци во име на контролорот, се наведени во Анексот бр.2.

***Клаузула 7***

***Обврски на Договорните страни***

7.1. Упатства

1. Обработувачот треба да ги обработува личните податоци само според документирани упатства од контролорот, освен ако тоа не е утврдено со закон, а на кој е обврзан обработувачот, при што во тој случај, обработувачот е должен да го извести контролорот за тоа законско барање пред обработката, освен ако законот не го забранува тоа поради важни причини на јавниот интерес. Контролорот во текот на целото времетраење на обработката на личните податоци може да дава последователни упатства, при што овие упатства секогаш се документираат.

б) Обработувачот веднаш го известува контролорот доколку, според мислењето на обработувачот, упатствата што се дадени од контролорот го прекршуваат ЗЗЛП или други прописи кои се однесуваат на заштитата на личните податоци.

7.2. Ограничување на целите

Обработувачот треба да ги обработува личните податоци само за конкретна/и цел/и на обработката, како што е утврдено во Анексот бр.2, освен ако не добие други упатства од страна на контролорот.

7.3. Времетраење на обработката на лични податоци

Обработувачот треба да ги обработува личните податоци само за времетраењето одредено во Анексот бр.2.

7.4. Безбедност на обработката

а) Обработувачот треба да ги спроведе најмалку техничките и организациските мерки наведени во Анексот бр.3 за да се обезбеди безбедност на личните податоци. Ова вклучува заштита на личните податоци од нарушување на безбедноста што доведува до случајно или незаконско уништување, губење, менување, неовластено откривање или пристап до податоците (нарушување на безбедноста на личните податоци). При проценката на соодветното ниво на безбедност, Договорните страни треба да ги земат предвид најновите технолошки достигнувања, трошоците за спроведување, природата, обемот, контекстот и целите на обработката и вклучените ризици за субјектите на лични податоци.

б) Обработувачот треба да им овозможи пристап до личните податоци кои се обработуваат од страна на членовите на неговиот персонал само во онаа мерка што е строго неопходна за спроведување, управување и следење на договорот. Обработувачот треба да обезбеди дека лицата што се овластени за обработка на добиените лични податоци се обврзани на доверливост или се под соодветна законска обврска за доверливост.

7.5. Посебни категории на лични податоци

Доколку обработката вклучува лични податоци кои откриваат расно или етничко потекло, политички ставови, верски или филозофски убедувања или членство во синдикални организации, генетски податоци или биометриски податоци со цел единствена идентификација на физичкото лице, податоци што се однесуваат на здравјето или податоци за сексуалниот живот или сексуалната ориентација на физичкото лице, или податоци што се однесуваат на казнени осуди и казнени дела (посебни кетегории на лични податоци), обработувачот треба да примени конкретни ограничувања и/или дополнителни заштитни мерки.

7.6. Документација и усогласеност

1. Договорните страните треба да демонстрираат усогласеност со овие Клаузули.
2. Обработувачот треба веднаш и соодветно да се справи со барањата од контролорот за обработката на личните податоци во согласност со овие Клаузули.
3. Обработувачот треба да ги стави на располагање на контролорот сите информации потребни за да се демонстрира усогласеност со обврските наведени во овие Клаузули и кои произлегуваат директно од ЗЗЛП. На барање на контролорот, исто така, обработувачот треба да дозволи и да придонесе за извршување на ревизии на активностите за обработка на личните податоци опфатени со овие Клаузули, во разумни временски интервали или доколку има индикации за неусогласеност. При одлучувањето за проверката или ревизијата, контролорот може да ги земе предвид релевантните сертификати што ги има обработувачот.
4. Контролорот може да избере сам да ја спроведе ревизијата или да назначи независен ревизор. Исто така, ревизиите, може да вклучуваат инспекции во просториите или физичките објекти на обработувачот и каде што е соодветно треба да се спроведуваат со разумно најавување.
5. Договорните страни треба да ги ставаат на располагање информациите наведени во оваа Клаузула, вклучувајќи ги и резултатите од сите извршени ревизии на Агенцијата за заштита на личните податоци (АЗЛП) на нејзино барање.

7.7. Употреба на подобработувачи

1. Опција 1: ПРЕТХОДНО ПОСЕБНО ОВЛАСТУВАЊЕ: Обработувачот нема да договори подизведувач за било која од своите операции за обработка извршени во име на контролорот во согласност со овие Клаузули на друг подобработувач, без претходно писмено овластување од страна на контролорот. Обработувачот треба да го достави барањето за посебно овластување најмалку *Да се наведи временскиот период* пред ангажирање на подобработувачот, заедно со потребните информации за да му се овозможи на контролорот да одлучи за овластувањето. Списокот на подобработувачи овластени од контролорот се наведени во Анексот бр.4 кој Договорните страни треба редовно да го ажурираат.

Опција 2: ГЕНЕРАЛНО ПИСМЕНО ОВЛАСТУВАЊЕ: Обработувачот има генерално писмено овластување од контролорот за ангажирање на подобработувачи од договорениот список. Обработувачот посебно треба да го извести контролорот во писмена форма за какви било наменети промени на тој список преку додавање или замена на подобработувачи најмалку *Да се наведи временскиот период* однапред, со што на контролорот ќе му се даде доволно време да може да се спротивстави на таквите промени пред ангажирање на засегнатиот/те подобработувач/и. Обработувачот треба да му ги обезбеди потребните информации на контролорот за да му овозможи да го оствари своето право на приговор.

1. Кога обработувачот ангажира подобработувач, за извршување на посебни активности за обработка (во име на контролорот), тоа треба да го изврши со склучување на договор со кој во суштина ќе му наложи на подобработувачот, исти обврски како и оние наложени за него во согласност со овие Клаузули. Обработувачот треба да обезбеди дека подобработувачот има исти обврски на коишто е подложен и обработувачот во согласност со овие Клаузули и со ЗЗЛП.
2. Обработувачот треба да му обезбеди копија од таквиот договор со подобработувачот и сите последователни негови измени и дополнувања на контролорот на негово барање. Во случај на заштита на деловна тајна или други доверливи информации, вклучувајќи и лични податоци, обработувачот може да го редактира (да примени механизми за прикривање на дел од текстот) текстот на договорот пред да ја сподели копијата со контролорот.
3. Обработувачот останува целосно одговорен пред контролорот за извршување на обврските на подобработувачот во согласност со неговиот договор со обработувачот. Обработувачот треба да го извести контролорот за каков било неуспех од страна на подобработувачот да ги исполни своите договорни обврски.
4. Обработувачот треба да договори клаузула во корист на трето лице со подобработувачот според која во случај обработувачот да престане да постои (смрт на физичкото лице), да престане законски да постои (престанување на правно лице) или стане неликвиден - контролорот да има право да го раскине договорот со подобработувачот и да му нареди на подобработувачот да ги избрише или врати личните податоци.

7.8. Пренос на лични податоци

1. Секој пренос на лични податоци во трета земја или меѓународна организација од страна на обработувачот треба да се изврши само врз основа на документирани упатства од страна на контролорот или со цел да се исполни одредено барање според закон на кој подлежи обработувачот и се реализира во согласност со Главата V од ЗЗЛП.
2. Контролорот се согласува дека таму каде што обработувачот ќе вклучи подобработувач во согласност со Клаузулата 7.7. за извршување на специфични активности за обработка (во име на контролорот), а овие активности за обработка вклучуваат и пренос на лични податоци во рамките на значењето на Главата V од ЗЗЛП, обработувачот и подобработувачот можат да обезбедат усогласеност со Главата V од ЗЗЛП со употреба на стандардни договорни клаузули утврдени од АЗЛП во согласност со членот 50 став (2) точка в) од ЗЗЛП, ако се исполнети условите за употреба на тие стандардни договорни клаузули.

***Клаузула 8***

***Помош на контролорот***

1. Обработувачот веднаш треба да го извести контролорот за секое барање што го добил од субјектот на лични податоци. Тој нема да одговори на самото барање, освен ако не е овластен за тоа од страна на контролорот.
2. Земајќи ја предвид природата на обработката, обработувачот треба да му помогне на контролорот во исполнувањето на неговите обврски да одговори на барањата на субјектите на лични податоци за остварување на нивните права. Во исполнувањето на своите обврски во согласност со ставовите 1 и 2 на оваа Клаузула, обработувачот треба да ги почитува упатствата на контролорот.
3. Земајќи ја предвид природата на обработката на личните податоци и информациите што му се достапни на обработувачот, покрај обврската на обработувачот да му помогне на контролорот согласно ставот 2 од оваа Клаузула, обработувачот дополнително ќе му помогне на контролорот во обезбедување на усогласеност со следниве обврски:

а) да се изврши проценка на влијанието на заштитата на личните податоци на предвидените операции за обработка („ПВЗЛП“) кога еден вид на обработка веројатно ќе резултира со висок ризик за правата и слободите на физичките лица;

б) да се консултира со АЗЛП пред обработката кога ПВЗЛП покажува дека обработката би резултирала во висок ризик во отсуство на преземени мерки од страна на контролорот за ублажување на ризикот;

в) да се обезбеди дека личните податоци се точни и ажурирани, преку известување на контролорот без одложување, доколку обработувачот стане свесен дека личните податоци што ги обработува се неточни или се застарени;

г) применување на мерки според членот 36 од ЗЗЛП.

1. Договорните страни треба да ги наведат во Анексот бр.3 соодветните технички и организациски мерки со кои од обработувачот ќе се бара да му помогне на контролорот во примената на оваа Клаузула, како и обемот и опсегот на потребната помош.

***Клаузула 9***

***Известување за нарушување на безбедноста на личните податоци***

Земајќи ја предвид природата на обработката и информациите достапни на обработувачот, во случај на нарушување на безбедноста на личните податоци, обработувачот соработува и му помага на контролорот да ги почитува своите обврски согласно членовите 37 и 38 од ЗЗЛП.

9.1 Нарушување на безбедноста на личните податоци во врска со личните податоци обработени од страна на контролорот

Во случај на нарушување на безбедноста на личните податоци кои се обработуваат од страна на контролорот, обработувачот треба да му помогне на контролорот:

а) при известување за нарушување на безбедноста на личните податоци до АЗЛП, веднаш откако контролорот дознал за истото, доколку е тоа релевантно (освен ако нарушување на безбедноста на личните податоци веројатно нема да резултира со ризик за правата и слободите на физичките лица);

б) при обезбедување на информациите во согласност со членот 37 став (3) од ЗЗЛП, кои треба да бидат наведени во известувањето на контролорот и кои мора да го содржат најмалку следното:

* 1. природата на личните податоци, вклучително и кога е можно, категориите и приближниот број на засегнати субјекти на лични податоци и категориите и приближниот број на засегнати и евидентирани лични податоци;
  2. можните последици од нарушувањето на безбедноста на личните податоци;
  3. преземените или предложените мерки од страна на контролорот за справување со нарушувањето на безбедноста на личните податоци, вклучувајќи и соодветни мерки за намалување на можните негативни ефекти.

Во случај кога не е возможно да се обезбедат сите информации истовремено, првичното известување ги содржи само информациите што во тој момент се достапни, а дополнителните информации се обезбедуваат веднаш во моментот кога ќе станат достапни.

в) при почитување на одредбите од членот 38 од ЗЗЛП, кога нарушувањето на безбедноста на личните податоци веројатно ќе резултира со висок ризик за правата и слободите на физичките лица, веднаш да се известат субјектите на лични податоци за нарушувањето.

9.2 Нарушување на безбедноста на личните податоци во врска со личните податоци обработени од страна на обработувачот

Во случај на нарушување на безбедноста на личните податоци кои се обработуваат од страна на обработувачот, контролорот веднаш треба да биде известен од обработувачот, откако дознал за нарушувањето. Ваквото известување содржи најмалку:

1. опис на природата на нарушувањето на безбедноста (вклучително и кога е можно категориите и приближниот број на субјекти на лични податоци и засегнатите евидентирани лични податоци);

(б) контакт податоци каде што може да се добијат повеќе информации во врска со нарушувањето на безбедноста на личните податоци;

(в) неговите можни последици и преземените или предложените мерки што треба да се преземат за справување со нарушувањето на безбедноста, вклучувајќи и за ублажување на неговите можни негативни ефекти.

Во случај кога не е возможно да се обезбедат сите информации истовремено, првичното известување ги содржи само информациите што во тој момент се достапни, а дополнителните информации се обезбедуваат веднаш во моментот кога ќе станат достапни.

Договорните страни треба да ги наведат во Анексот бр.3 сите други елементи што ќе ги обезбеди обработувачот при помагање на контролорот во однос на усогласеноста со неговите обврски предвидени во членовите 37 и 38 од ЗЗЛП.

ДЕЛ III

**ЗАВРШНИ ОДРЕДБИ**

***Клаузула 10***

***Непочитување на Клаузулите и раскинување на договор***

1. Без да е во спротивност со одредбите од ЗЗЛП, во случај обработувачот да не ги почитува своите обврски од овие Клаузули, контролорот може да му наложи на обработувачот да ја прекине обработката на лични податоци сѐ додека обработувачот не се усогласи со овие Клаузули или се додека договорот не се раскине. Обработувачот веднаш треба да го извести контролорот во случај да не е во можност да ги почитува овие Клаузули, од која било причина.
2. Контролорот има право да го раскине договорот доколку станува збор за обработка на лични податоци во согласност со овие Клаузули ако:

а) обработката на личните податоци од страна на обработувачот е прекината од контролорот во согласност со ставот 1 од оваа Клаузула и доколку усогласеноста со овие Клаузули не е обновена во разумен рок, како и во секој случај во рок од еден месец по престанокот на обработката;

б) обработувачот во значителна мера или постојано ги крши овие Клаузули или неговите обврски согласно ЗЗЛП;

в) обработувачот не ја почитува обврзувачката одлука на надлежен суд или на АЗЛП во врска со неговите обврски согласно со овие Клаузули или со ЗЗЛП.

1. Откако ќе го извести контролорот дека неговите упатства ги кршат применливите законски барања во согласност со Клаузулата 7.1 точка б), обработувачот има право да го раскине договорот во однос на обработката на личните податоци според овие Клаузули, ако контролорот и понатаму инсистира на усогласување со тие упатства.
2. По раскинување на договорот, обработувачот, по избор на контролорот, треба да ги избрише сите лични податоци обработени во име на контролорот и да му потврди на контролорот дека го сторил тоа, или, пак, да му ги врати сите лични податоци на контролорот и да ги избрише постоечките копии освен ако со закон не е утврдено чување на личните податоци. Додека личните податоци не бидат избришани или вратени, обработувачот треба да продолжи да обезбедува усогласеност со овие Клаузули.

\_\_\_\_\_\_\_\_

*АНЕКС бр.1*

**Список на договорни страни**

**Контролор(и)***: [Идентитет и контакт податоци за контролорот/ите и каде што е можно, на офицерот за заштита на личните податоци]*

1. Назив/име и презиме...................................................................................................................................................

Седиште/Адреса:....................................................................................................................................................

Име и презиме, позиција и контакт податоци на лицето за контакт: ................................................

Потпис и датум на пристапување: ...........................................................................................................................

2.

............................................................................................................................................................................................

**Обработувач(и)***: [Идентитет и контакт податоци на обработувачот/ите и каде што е можно, на офицерот за заштита на личните податоци]*

1. Назив/име и презиме...............................................................................................................................

Седиште/Адреса:....................................................................................................................................................

Име и презиме, позиција и контакт податоци на лицето за контакт: ................................................

Потпис и датум на пристапување: ...........................................................................................................................

2.

....................................................................................................................................................................................

\_\_\_\_\_\_\_\_\_

*АНЕКС бр.2*

**Опис на обработката**

*Категории на субјекти на лични податоци чиишто лични податоци се обработуваат*

............................................................................................................................................................................................

*Категории на лични податоци коишто се обработуваат*

...........................................................................................................................................................................................

*Посебни категории на лични податоци коишто се обработуваат (доколку е применливо) и применети ограничувања или заштитни мерки кои целосно ја земаат предвид природата на личните податоци и ризиците што се вклучени, како што е на пример строго ограничување на целта, ограничувања на пристапот (вклучително и пристап само за персоналот што следел специјализирана обука), чување на запис за пристап до податоците, ограничувања за понатамошен пренос или дополнителни безбедносни мерки.*

............................................................................................................................................................................................

*Природа на обработката*

............................................................................................................................................................................................

*Цел/и за коишто се обработуваат личните податоци во име на контролорот*

............................................................................................................................................................................................

*Времетраење на обработката*

............................................................................................................................................................................................

............................................................................................................................................................................................

*За обработка од (под) обработувачи, наведете го предметот, природата и времетраењето на обработката*

\_\_\_\_\_\_\_\_

*АНЕКС бр.3*

**Технички и организациски мерки, вклучувајќи технички и организациски мерки за да се обезбеди безбедност на личните податоци**

ОБЈАСНУВАЊЕ:

Техничките и организациските мерки треба да бидат опишани конкретно, а не на општ начин.

*Опис на техничките и организациските безбедносни мерки спроведени од обработувачот/ите (вклучувајќи ги и сите релевантни сертификации) за да се обезбеди соодветно ниво на безбедност, земајќи ги предвид природата, обемот, контекстот и целта на обработката, како и ризиците за правата и слободите на физичките лица.* *Примери за можни мерки:*

*Мерки за псевдонимизација и криптирање на лични податоци*

*Мерки за обезбедување на постојана доверливост, интегритет, достапност и издржливост на системите за обработка и услугите*

*Мерки за обезбедување на можност за навремено враќање на достапноста и пристапот до личните податоци во случај на физички или технички инцидент*

*Процеси за редовно тестирање, проценка и оценување на ефективноста на техничките и организациските мерки со цел да се обезбеди безбедност на обработката*

*Мерки за идентификација и овластување на корисникот*

*Мерки за заштита на личните податоци при пренесувањето*

*Мерки за заштита на личните податоци за време на нивното чување*

*Мерки за обезбедување на физичка безбедност на локациите на кои се обработуваат лични податоци*

*Мерки за обезбедување на евиденција за секој пристап (logs)*

*Мерки за обезбедување на системска конфигурација, вклучително и стандардна конфигурација*

*Мерки за внатрешнo ИТ и безбедносно ИТ водење и управување*

*Мерки за сертифицирање/обезбедување на процеси и производи*

*Мерки за обезбедување на минимален обем на податоци*

*Мерки за обезбедување на квалитет на податоци*

*Мерки за обезбедување на ограничување на рокот за чување на личните податоци*

*Мерки за обезбедување на отчетноста*

*Мерки за дозволување на преносливост на личните податоци и обезбедување на бришење*

*За преноси до (под)обработувачи, опис и на специфичните технички и организациски мерки што треба да ги преземе (под)обработувачотза да може да обезбеди помош на контролорот*

*Опис на специфичните технички и организациски мерки што треба да ги преземе обработувачот за да може да му помогне на контролорот.*

**\_\_\_\_\_\_\_\_**